SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Priebežná hodnotiaca správa o programe MEDIA 2007 /* KOM/2010/0777 v konečnom znení */





[pic] | EURÓPSKA KOMISIA | Brusel, 20.12.2010 KOM(2010) 777 v konečnom znení SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Priebežná hodnotiaca správa o programe MEDIA 2007 SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Priebežná hodnotiaca správa o programe MEDIA 2007 ÚVOD Cieľom tejto správy je priebežné hodnotenie programu MEDIA 2007. V súlade s článkom 14 ods. 2 rozhodnutia Európskeho parlamentu a Rady č. 1718/2006/ES z 15. novembra 2006 o vykonávaní programu na podporu európskeho audiovizuálneho sektora (MEDIA 2007)[1] sa v nej uvádza priebežné hodnotenie získaných výsledkov a kvalitatívnych a kvantitatívnych aspektov vykonávania programu. Okrem toho sa v článku 19 požaduje, aby sa monitorovanie a hodnotenie účasti Únie na činnosti Európskeho audiovizuálneho observatória vykonávalo v rámci monitorovania a hodnotenia programu MEDIA v súlade s článkom 14. V tejto správe sa uvádzajú hlavné výsledky dosiahnuté za prvé tri roky vykonávania programu a odporúčania v súvislosti s možnými úpravami. Vzťahuje sa na obdobie od 1. januára 2007 do 31. decembra 2009 a vychádza zo záverov priebežného hodnotenia, ktoré vykonalo konzorcium Euréval – Media Consulting Group (MCG)[2]. PROGRAM MEDIA Od prijatia programu MEDIA I v Európskom parlamente a Rade v roku 1991 sa uplatňovala koherentná, dlhodobá politika v oblasti finančných zásahov, aby európsky audiovizuálny priemysel mohol využívať výhody celoeurópskeho trhu. Táto politika sa uplatňovala aj pri nasledujúcich programoch MEDIA II, MEDIA Plus a MEDIA Vzdelávanie (2001 – 2006). V súlade so zásadou subsidiarity a zásadou komplementárnosti sa činnosti Spoločenstva viažu na štádiá pred produkciou a po produkcii, pričom sa vnútroštátnym orgánom ponechávajú ich právomoci, pokiaľ ide o podporu produkcie. Program preto slúži na posilnenie odbornej prípravy odborníkov, tvorby diel, ich distribúcie a propagácie. Program MEDIA 2007 s rozpočtom 755 miliónov EUR v trvaní 7 rokov (2007 – 2013) má tieto tri všeobecné ciele: - chrániť a posilňovať európsku kultúrnu rozmanitosť a jej kinematografické a audiovizuálne dedičstvo, zabezpečiť, aby bolo dostupné pre verejnosť, a podporovať dialóg medzi kultúrami, - zlepšiť šírenie európskych audiovizuálnych diel v rámci Európskej únie a mimo nej, - posilniť konkurencieschopnosť európskeho audiovizuálneho sektora v rámci otvoreného a konkurencieschopného trhu. Pre jednotlivé oblasti intervencie sa stanovili tieto priority: - podporovať tvorivosť v audiovizuálnom sektore a kultúrnu hodnotu európskeho kinematografického a audiovizuálneho dedičstva, - posilňovať štruktúru európskeho audiovizuálneho sektora, najmä MSP, - zmierňovať rozdiely medzi krajinami s vysokou výrobnou kapacitou v audiovizuálnej oblasti a krajinami s nízkou výrobnou kapacitou v tejto oblasti alebo krajinami, ktoré sa nachádzajú v obmedzených jazykových oblastiach, - sledovať a podporovať rozvoj trhu s ohľadom na digitalizáciu. Novinky v rámci programu MEDIA 2007 V rámci programu MEDIA 2007 došlo ku všeobecnému zjednodušeniu administratívnych postupov vložením doložky o proporcionalite do finančných a administratívnych pravidiel. Cieľom bolo proporčne znížiť administratívnu záťaž s ohľadom na dotáciu a typ príjemcov. Okrem toho vznikli dlhodobé partnerstvá v súvislosti so smermi činností v oblasti vzdelávania, propagácie a siete kinosál. Väčšina akčných línií sa zachovala (s výnimkou podpory distribúcie vo formátoch VHS a DVD). S cieľom prispôsobiť sa vývoju potrieb v tomto priemyselnom odvetví sa v rámci programu MEDIA 2007 zaviedli nové oblasti intervencie, ako napríklad počiatočné vzdelávanie, tvorba interaktívnych diel, video na požiadanie a digitálna kinematografická distribúcia (DKD), virtuálne spoločenstvá a otvorené médiá. Programy MEDIA sú predmetom priebežného hodnotiaceho procesu. Po hodnotení ex ante v roku 1998 a dvoch priebežných hodnoteniach sa vykonalo záverečné hodnotenie programov MEDIA Plus a MEDIA Vzdelávanie, ktoré sa vzťahovalo na obdobie rokov 2000 – 2006. Tieto hodnotenia potvrdili relevantnosť a účinnosť programu a odporučili pokračovať v jeho akciách. Okrem toho sa v roku 2004 vykonalo aj hodnotenie vplyvu, ktoré zahŕňalo prvky hodnotenia ex ante, s cieľom pripraviť program MEDIA 2007. PRIEBEžNÉ HODNOTENIE PROGRAMU MEDIA 2007 Prezentácia Vykonaním hodnotenia na základe rámcovej zmluvy s Komisiou[3] bolo poverené konzorcium EUREVAL – MCG. Hodnotenie sa začalo už po dvoch rokoch realizácie programu, čo znamená, že dokončených bolo iba niekoľko projektov a že väčšina projektov sa nachádzala iba v prvom štádiu ich realizácie. Hodnotenie bolo teda zamerané najmä na otázky súvisiace s efektívnosťou, účinnosťou a primeranosťou. V rámci neho sa posudzovala schopnosť programu dosahovať výsledky na základe použitých zdrojov a prepojenie medzi týmito výsledkami a cieľmi programu. Okrem toho bolo zamerané na primeranosť počiatočných cieľov programu z hľadiska potrieb sektora a navrhli sa v ňom ďalšie úpravy. Z výsledkov hodnotenia bude vychádzať aj oznámenie o pokračovaní programu, ktoré sa má predložiť pred koncom roka 2010 v súlade s článkom 14 ods. 2 písm. b) rozhodnutia o programe MEDIA 2007, ako aj štúdia vplyvu, ktorá sa má uskutočniť s cieľom obnovenia programu po roku 2013. Ciele hodnotenia Všeobecným cieľom bolo zabezpečiť externé a nezávislé posúdenie získaných výsledkov a kvalitatívnych a kvantitatívnych aspektov programu za obdobie rokov 2007 – 2009. V tomto smere sa vymedzili tieto osobitné ciele: - merať primeranosť cieľov vo vzťahu k potrebám európskeho audiovizuálneho priemyslu a k európskej pridanej hodnote programu, - merať efektívnosť vykonávania programu a účinnosť výsledkov so zreteľom na jeho všeobecné ciele, - navrhovať úpravy a formulovať odporúčania týkajúce sa pokračovania vo vykonávaní programu, - analyzovať vývoj potrieb v sektore a konkrétnym spôsobom hodnotiť nové akcie zavedené od roku 2007. Metodika Hodnotenie sa začalo v septembri 2009 a skončilo sa v máji 2010. Zber štatistických a dokumentačných údajov bol doplnený rozhovormi s úradníkmi zodpovednými za program v Komisii a vo Výkonnej agentúre pre vzdelávanie, audiovizuálny sektor a kultúru (EACEA). Hodnotiteľ takisto uskutočnil rozsiahly prieskum v organizáciách, ktoré žiadali o podporu v rámci programu MEDIA, ako aj v sieti MEDIA Desk vo všetkých členských štátoch. Takto bolo možné preskúmať názory viac ako 550 osôb. Hodnotiteľ následne vykonal hĺbkovú analýzu týchto údajov s cieľom získať odpovede na otázky v rámci hodnotenia, na základe procesu triangulácie, ktorý zahŕňal krížové porovnávanie všetkých zozbieraných údajov. Každý záver uvedený v tejto správe je preto vyvodený na základe údajov z viacerých zdrojov, pokiaľ sa neuvádza inak. TECHNOLOGICKÝ, HOSPODÁRSKY A PRÁVNY KONTEXT Verejné politiky v oblasti filmového priemyslu a audiovizuálneho sektora v súčasnosti čelia veľkým výzvam spojeným s technologickými zmenami a ich vplyvom na modely spotreby, hospodárske modely a hodnotový reťazec. Technologické zmeny Tieto zmeny čiastočne spôsobuje prenikanie vysokorýchlostného internetu do Európy. Televízia, ktorá bola v minulosti lineárnym médiom, sa v súčasnosti stáva nelineárnou platformou, ktorá divákovi umožňuje, aby si zvolil obsah programu i čas, kedy ho bude sledovať (catch-up TV, IPTV, Web TV). Internet pôsobí aj ako distribučná platforma prostredníctvom videa na požiadanie. Tieto zmeny sa týkajú aj mobilných telefónov, ktoré sa stávajú distribučnou platformou pre audiovizuálny obsah. Pokiaľ ide o nosiče, kinofilm tradične spojený s určitým miestom (kinosála) čelí novým možnostiam premietania, pri ktorých sa 35 mm kópie nahrádzajú digitálnymi kópiami. Programovanie sa zrejme stane pružnejším a digitálna technológia môže byť faktorom oživenia vďaka zavádzaniu 3D filmov. Nedávno preniklo na európsky trh médium DVD s vysokým rozlíšením, bez toho, aby bolo známe, či európsky trh môže absorbovať túto novú technológiu a premeniť ju na trvalú výhodu, aby si udržalo svoju pozíciu v dodávateľskom reťazci. Vývoj modelov spotreby Návyky divákov sa zmenili spolu s technologickými inováciami. Audiovizuálny obsah možno ľahko personalizovať, ukladať a odosielať. V súčasnosti žijeme v prostredí multiplatformového šírenia vytvorenom vzájomným prepojením rozličných médií. Okrem toho vďaka prenosnosti obsahu je fyzické prostredie skôr príležitosťou ako prekážkou. V súčasnosti sa môžu diela pohybovať jednoduchšie, z jedného média do iného, z jedného územia na iné. Hospodárske modely Z hospodárskeho hľadiska sú zmeny postupné s rozdielnymi účinkami na trhy, v závislosti od konkrétneho sektora a krajiny. Zmenu v hospodárskych modeloch možno pozorovať vo vzťahu medzi televíziou a kinematografiou. Vnútroštátna hertzová televízia zohrávala 30 rokov rozhodujúcu úlohu vo financovaní európskej kinematografie. V súčasnosti vzhľadom na výrazný pokles príjmov z reklám na televíznych staniciach hodnota kinematografie na týchto staniciach stagnuje, pretože sa pokračuje v presúvaní filmov na digitálne kanály a platené filmové kanály. Správa práv Európsky audiovizuálny priemysel takisto čelí otázke správy práv, ktorá sa stala prioritnou v dôsledku vstupu nových aktérov v oblasti produkcie a distribúcie na trh. Z hľadiska správy práv sa v celom hodnotovom reťazci objavujú účinky „kanibalizmu“. Z dlhodobého hľadiska určití pozorovatelia zvažujú zjednodušenie hodnotového reťazca, ktorý by mal pozostávať z najviac dvoch veľkých segmentov: súkromná spotreba a verejná spotreba v kinách. PROGRAM V čÍSLACH Počas prvých troch rokov vykonávania programu MEDIA 2007 získalo finančnú podporu viac ako 5 000 projektov. Európske spolufinancovanie týchto projektov predstavuje približne 296 miliónov EUR, teda 39 % z rozpočtu programu počas celého obdobia. O podporu v rámci programu MEDIA 2007 požiadalo počas prvých troch rokov viac ako 3 000 organizácií (v porovnaní s menej ako 2 000 organizáciami počas celého obdobia vykonávania programu MEDIA Plus) a vybraných bolo viac ako 1 400 organizácií. Počet žiadostí o podporu, ktoré predložili organizácie pochádzajúce z nových členských štátov v rámci programu MEDIA 2007, sa mierne zvýšil. Organizácie vybrané v rámci programu MEDIA 2007 pôsobia v oblasti produkcie (56 %), distribúcie (31 %) a propagácie (11 %). Vo väčšine prípadov ide o veľmi malé podniky (66 % z nich má obrat menší ako 1,5 milióna EUR, 80 % má obrat menší ako 4 milióny EUR). Prijímatelia podpory v rámci programu MEDIA 2007 majú sídla v celej Európe (v 98 zo 105 regiónov). Päť najväčších krajín (Francúzsko, Nemecko, Spojené kráľovstvo, Španielsko, Taliansko) čerpá približne dve tretiny z prostriedkov viazaných na program MEDIA, čo predstavuje primeraný podiel vzhľadom na relatívny význam týchto trhov v Európe. Desať zvyšných krajín EÚ-15, ako aj Švajčiarsko, Island a Nórsko čerpá v priemere 25 % viazaných prostriedkov, tento podiel sa však znižuje. Podiel „nových“ členských štátov je stabilný a predstavuje približne 8 %. ZÁVERY HODNOTENIA Závery týkajúce sa primeranosti programu vo vzťahu k potrebám sektora Vnútorná koherentnosť programu, jeho pevné postavenie na európskej audiovizuálnej scéne a jeho cieľ podporovať zmeny v sektore, ako aj ďalšie jeho charakteristiky, umožňujú programu MEDIA 2007 primeraným spôsobom reagovať na potreby sektora. Vo veľkej väčšine prípadov sa podpora v rámci programu MEDIA považuje za doplnkovú k existujúcej vnútroštátnej podpore, keďže podporuje činnosti, ktoré získavajú iba malú alebo nezískavajú žiadnu vnútroštátnu podporu. Takisto ponúka významnú pridanú hodnotu vďaka silnému európskemu rozmeru, ktorý dáva podporovaným projektom, a zároveň im umožňuje stanovovať si ambicióznejšie ciele. Napokon sa zdá, že program má podnetný vplyv na vnútroštátne politiky. V rozličných krajinách sa zaznamenal určitý vývoj. Napríklad v Litve, Maďarsku, Nórsku, Slovinsku a Taliansku sa pripravujú alebo práve nadobudli účinnosť nové právne ustanovenia. Boli vytvorené inštitúcie typu národný kinematografický fond alebo ústav, ktoré majú pomáhať pri štruktúrovaní vnútroštátneho audiovizuálneho sektora (Chorvátsko, Malta a Slovensko), alebo sa zvýšil rozpočet takýchto existujúcich inštitúcií (Cyprus, Česká republika a Rakúsko). Závery týkajúce sa vnútornej koherentnosti programu Potvrdila sa celková vnútorná koherentnosť programu, aj keď by sa malo vynakladať väčšie úsilie na rozvíjanie dopytu verejnosti po európskych dielach. Nárast počtu žiadostí o rozličné podpory v rámci programu svedčí o náležitom prispôsobení programu potrebám sektora. Spolu s týmto nárastom však dochádza aj k selektívnejšiemu prístupu, ktorého výsledkom je vylúčenie prvoúčastníkov a VMP[4], vyššie náklady na riadenie a menšia sebadôvera potenciálnych uchádzačov. Cieľ zachovania/presadzovanie kultúrnej rozmanitosti európskych diel závisí do značnej miery od opatrení zameraných na zmenšenie nerovností medzi „malými“ a „veľkými“ krajinami z hľadiska európskej audiovizuálnej produkcie. Na tento účel sa v programe ustanovujú opatrenia pozitívnej diskriminácie pre krajiny s nízkou produkčnou kapacitou a/alebo krajiny s obmedzenou jazykovou oblasťou. Záverečné hodnotenie programu MEDIA Plus ukázalo, že kritériá pozitívnej diskriminácie, prostredníctvom ktorých sa odborníci z najväčších producentských krajín podnecujú, aby vytvárali partnerstvá s odborníkmi z „menších“ krajín, mali skutočne pozitívny vplyv na integráciu týchto aktérov do sietí a ich diel do európskych distribučných kanálov. Toto zistenie sa naďalej potvrdzuje a ustanovenia o pozitívnej diskriminácii vo veľkej miere prispievajú k dosahovaniu cieľa rozmanitosti, najmä v súvislosti so smermi činnosti „Prístup na trh“, „Rozvoj“ a „Festivaly“. V rámci programu MEDIA 2007 sa vyvinulo značné úsilie o prispôsobenie sa novým potrebám, najmä v súvislosti s digitálnou technológiou. V obidvoch predchádzajúcich hodnoteniach sa takisto došlo k záveru, že ciele programu sú z celkového hľadiska primerané, ale nepostačujúcim spôsobom sa zohľadnilo používanie nových technológií a prechod na digitálne technológie. Po zavedení nových smerov činnosti do programu MEDIA 2007 sa toto obmedzenie zmiernilo. Úspech, ktorý priniesli výzvy na predkladanie návrhov, svedčí o správnej reakcii na skutočné potreby sektora. Stále však treba skúmať určité oblasti a prístupy s cieľom lepšie reagovať na neustále sa vyvíjajúce potreby sektora. Nové intervencie sú však obmedzené na oblasti a bolo by vhodné získať celkový prehľad o hodnotovom reťazci, o otázke práv a nových hospodárskych modeloch, ktoré sú výsledkom iniciatív odborníkov. Závery týkajúce sa výsledkov dosiahnutých v rámci programu počas troch prvých rokov jeho vykonávania (účinnosť) Celkovo sa pre tradičné smery činnosti potvrdili závery záverečného hodnotenia programov MEDIA Plus a MEDIA Vzdelávanie. „Hlavné mechanizmy programov MEDIA účinne prispievajú k posilneniu právomocí (vzdelávanie), k rozvoju európskeho rozmeru diel už v predprodukčnej fáze (rozvoj), k lepšej konkurencieschopnosti sektora (najmä distribúcia, znižovaním rizík a posilňovaním finančných kapacít prijímateľov) a k cezhraničnému šíreniu diel (distribúcia a propagácia).“ Účasť na procese podávania žiadostí o podporu v rámci programu MEDIA umožňuje značné zlepšenie navrhovania predkladaných projektov (konsolidácia finančných plánov, silnejšie partnerstvá a silnejší medzinárodný rozmer). Medzi ďalšie významné prínosy patrí vytvorenie profesionálnych sietí a „značky kvality“ MEDIA, ktorá má široké uznanie. Z celkového hľadiska je podpora, ktorú program MEDIA 2007 venuje distribúcii, propagácii („Prístup na trh“ a „Festivaly“) a rozvoju, účinná a významným spôsobom prispieva k zlepšovaniu distribučných podmienok (automatická distribúcia), zviditeľňovaniu európskych diel, vytváraniu príležitostí pre odborníkov (Propagácia), posilňovaniu profesionálnych sietí (selektívna distribúcia a Propagácia) a ku vzniku lepšie štruktúrovaných a konkurencieschopnejších projektov na medzinárodnej úrovni (rozvoj). Hodnotiteľ napriek tomu určil tieto možnosti na zlepšenie určitých smerov činnosti: - podpora pre interaktívne diela by mohla byť účinnejšia, najmä prostredníctvom dosiahnutia väčšej jasnosti, pokiaľ ide o ich oblasť intervencie. - Podpora, ktorú program MEDIA 2007 venuje šíreniu prostredníctvom televízie, je významná, pretože zodpovedá naliehavej potrebe sektora. Významným spôsobom prispieva k zabezpečeniu práv producentov v niektorých krajinách. Jej účinnosť však nie je celkom zabezpečená z rôznych dôvodov: odlišnosti, pokiaľ ide o druh podporovaných diel a potreby programovania európskych kanálov, rozporuplnosť medzi veľkým požadovaným množstvom prevádzkovateľov vysielania a minimálnou zárukou, ktorú poskytuje distribútor, odlišnosti, pokiaľ ide o vývoj cien na trhu a investície, ktoré požaduje program MEDIA, nerovnomerné rozloženie podpory z geografického hľadiska. Okrem toho účinok niektorých akcií zostáva len okrajový, z externých príčin, ktoré sú spojené s trhom, na ktorom sa vykonávajú. - podpora i2i[5] umožňuje účinné zníženie finančných nákladov, ale nie je dostatočne rozsiahla, aby priniesla viditeľný vplyv z hľadiska prístupu k financovaniu, - podpora videa na požiadanie zatiaľ postačujúcim spôsobom neprispieva k šíreniu európskych diel, keďže trh je stále veľmi slabý, - pokiaľ ide o ciele zachovávania a podporovania kultúrnej rozmanitosti a mechanizmy pozitívnej diskriminácie uvedené v bode 6.2, obmedzený rozsah pôsobenia programu neumožňuje dosiahnuť značný vplyv, pokiaľ ide o zníženie rozdielov medzi „malými“ a „veľkými“ krajinami z hľadiska audiovizuálnej produkcie. Ak sa prostriedky pridelené organizáciám pochádzajúcim z „nových“ členských štátov zvyšujú, podiel z rozpočtu zostáva na rovnakej úrovni (približne 8 %). Priemerný rozpočet na jednu organizáciu v týchto krajinách sa teda postupne znižuje. Závery týkajúce sa kapacity programu dosiahnuť konečný očakávaný vplyv Podpora v rámci programu MEDIA pomáha prostredníctvom podpory vzdelávania odborníkov, štruktúrovania projektov a vytvárania sietí zainteresovaných strán zlepšovať konkurencieschopnosť európskeho audiovizuálneho sektora. Program MEDIA 2007, ktorý je pokračovaním programu MEDIA Plus, prispieva k lepšiemu šíreniu európskych diel a k zachovávaniu kultúrnej rozmanitosti. Trhové ukazovatele v súvislosti s nadnárodným šírením európskych diel sú priaznivé a hodnotenie ukazuje, že mnohé z týchto filmov môžu cestovať práve vďaka podpore z programu MEDIA. Závery týkajúce sa efektívnosti vykonávania programu Rozpočet a zdroje programu sa z celkového hľadiska využívajú efektívne. Efektívnosť modelov riadenia programu sa značne zlepšila (zjednodušenia, úprava harmonogramu, dlhodobé partnerstvá), ale ešte stále by sa dala znížiť administratívna záťaž. PRÍNOS EURÓPSKEHO AUDIOVIZUÁLNEHO OBSERVATÓRIA (EAO) Ciele hĺbkového hodnotenia Od roku 1999 sa účasť Európskej únie reprezentovanej Európskou komisiou formalizovala rozhodnutiami Európskeho parlamentu a Rady[6]. Počas prípravy programu MEDIA 2007, s cieľom racionalizácie na základe politiky Komisie zameranej na administratívne zjednodušenie sa účasť Európskej komisie a EAO zahrnula do právneho základu nového programu, v súlade s ustanoveniami rozhodnutia o zavedení programu. Finančná účasť je krytá rozpočtom programu MEDIA (257 577 EUR v roku 2010, čo predstavuje 11,5 % príspevkov 37 členov Observatória). Komisia je členom Výkonného výboru a má rovnaký štatút ako členské štáty. Výkonný výbor schvaľuje rozpočet EAO na realizáciu jeho plánov a programov činností. V rámci priebežného hodnotenia programu MEDIA 2007 hodnotiteľ analyzoval prínos činnosti EAO k cieľom a potrebám programu, ako aj k šíreniu právnych a ekonomických informácií týkajúcich sa tohto sektora medzi odborníkmi a inštitúciami. EAO a ciele programu MEDIA 2007 Observatórium má dvojaké poslanie: na jednej strane zabezpečiť väčšiu transparentnosť audiovizuálneho sektora v Európe a na druhej strane reagovať na potreby týkajúce sa informovanosti odborníkov v audiovizuálnom sektore. Vykonávanie týchto úloh zahŕňa zostavovanie a poskytovanie informácií odborníkom a verejnosti, napríklad databáz (LUMIERE, KORDA, MAVISE, IRIS MERLIN a PERSKY) právnických článkov, informácií o európskych dohovoroch a iných medzinárodných zmluvách, spoplatnenej štatistickej ročenky obsahujúcej základné údaje o sektore. Pokiaľ ide o plnenie cieľov programu MEDIA, ukazuje sa, že činnosť observatória k nim priamo neprispieva. Observatórium nemá záväzky voči programu MEDIA, k čomu sa však pripája zistenie, že dostupné údaje sú v určitých prípadoch nesúrodé a čiastočné a je zložité porovnávať ich a extrahovať z nich údaje potrebné na zodpovedajúce sledovanie konkrétnych úloh a cieľov programu. V skutočnosti sa ročenka každý rok mierne mení a neuvádzajú sa v nej na 100 % rovnaké tabuľky s rovnakými údajmi, pojmami a ukazovateľmi. Na druhej strane, rozsah pôsobnosti EAO sa líši od rozsahu pôsobnosti programu MEDIA. Táto relatívna nejednotnosť spolu s neexistenciou špecifických ukazovateľov pre program MEDIA ako takých môžu byť prekážkou v ich využívaní. EAO v každom prípade zostáva jedinou organizáciou, ktorá poskytuje číselné údaje v európskom meradle v širšom zmysle, teda informácie ktoré vnútroštátne organizácie nezbierajú a nepredávajú. Mohlo by sa tak počítať s možnosťou uzatvárať zmluvy o konkrétnych záležitostiach priamo s observatóriom, mimo ročných a trojročných akčných plánov, s cieľom napomôcť väčší prínos observatória k plneniu cieľov programu MEDIA. ZÁKLADNÉ ODPORÚčANIA Hodnotitelia pripravujú päť strategických odporúčaní. Niektoré z nich nie je možné vykonávať v kontexte programu MEDIA 2007 a zohľadnia sa pri príprave novej generácie programov po roku 2013, iné navrhujú úpravy v súvislosti s ďalším vykonávaním programu. Pokračovať v úsilí o odovzdávanie a zdieľanie informácií Jasnejšia komunikácia, ktorá by lepšie odrážala realitu programu, by odborníkom umožnila ľahšie určiť jeho ciele a pole pôsobnosti (skôr „Program MEDIA“ ako „MEDIA 2007“, revízia smerov činnosti I2i, „Interaktívne diela“). Okrem toho sa navrhuje, aby sa lepšie využíval potenciál siete MEDIA Desk a detašovaných pracovísk, napríklad prostredníctvom platformy spolupráce. Optimalizovať riadenie programu Navrhujú sa určité spôsoby zjednodušenia a skvalitnenia modelov riadenia programu: - zrevidovať komitologický postup (strop v súvislosti s prideľovaním finančných prostriedkov Spoločenstva, pod úrovňou ktorého sa komitologický postup neuplatňuje), - zvážiť náročnejšie kritériá oprávnenosti a/alebo výberu, aby sa obmedzil rastúci počet žiadostí v oblasti „Rozvoj“ a zvýšila sa kvalita prijatých projektov, - rozšíriť skupinu odborníkov s cieľom zlepšiť výberový postup. Pokračovať v úsilí o zníženie administratívnej záťaže - Zrýchliť systém on-line žiadostí, ktorým by sa údaje posielali priamo do databázy MEDIA. Rozšíriť spôsoby intervencie zavedené v rámci programu Inovovať spôsoby intervencie alebo sprievodné opatrenia programu zavedením nástrojov: na „počúvanie“ (tematické siete, pilotné projekty); na dosahovanie konsenzu (napríklad v súvislosti s jednotným prístupom k právam). Podporovať interoperabilitu, vytvorenie siete a územnú spoluprácu a vytvoriť spoločnú súradnicovú sústavu kompetencií (pre počiatočné vzdelávanie). Zrevidovať podmienky uplatňovania pozitívnej diskriminácie: prehodnotiť typológiu krajín; dôkladnejšie posudzovať najvhodnejšie ciele. Zvažovať intenzívnejšie zásahy do dopytu na úrovni spotrebiteľov, prevádzkovateľov a subjektov prevádzkujúcich televízne vysielanie a prostredníctvom mediálneho vzdelávania. Posilňovať kapacity v oblasti znalosti trhu a analýzy účinkov programu. Optimalizovať prínos Európskeho audiovizuálneho observatória s cieľom predovšetkým získavať štatistické údaje a vhodné analýzy na zabezpečenie lepšej znalosti trhu a uľahčenie analýzy účinkov programu. Uskutočňovať hĺbkové štúdie audiovizuálneho sektora s cieľom posilňovať schopnosti predvídania ďalšieho vývoja. Vykonávať špecifické hodnotenia zamerané na určité oblasti a/alebo smery činnosti s cieľom získať presnejšiu predstavu o výsledkoch programu. Pokračovať v snahe prispôsobiť sa trhu Televízne vysielanie: - zvažovať podporu distribútorov a prevádzkovateľov televízneho vysielania zapojených do zhodnocovania neštátnych európskych diel, - podporovať dabing s cieľom získať pozície na veľkých trhoch v tretích krajinách (juhovýchodná Ázia, Latinská Amerika), - zhodnocovať projekty, ktoré zahŕňajú nové médiá, - prístup k financovaniu: podnecovať banky, aby častejšie poskytovali úvery na financovanie produkcie, napríklad prostredníctvom ručiteľských nástrojov, - digitálne kino: zvažovať podporu digitalizácie kinosál a výroby digitálnych vzorových kópií. ZÁVERY: STANOVISKO KOMISIE Napriek tomu, že priebežné hodnotenie programu MEDIA 2007 je vypracované v ranom štádiu vykonávania programu, potvrdzujú sa v ňom kladné výsledky jeho akcií v európskom audiovizuálnom sektore. Opätovne sa v ňom potvrdzuje vhodnosť cieľov programu, ako aj účinnosť jeho akcií, najmä v oblasti posilňovania konkurencieschopnosti sektora. Okrem toho sa v ňom potvrdzuje jeho pridaná hodnota so zreteľom na vnútroštátne zásahy. Údaje z trhu tiež ukazujú, že európsky audiovizuálny sektor naďalej trpí svojimi už tradičnými slabosťami, ako je rozdrobenosť trhu a obmedzené šírenie európskych diel mimo krajiny pôvodu. Je teda potrebné v akcii pokračovať, prispôsobujúc sa vývoju potrieb trhu. Komisia pokračuje v úpravách programu MEDIA 2007 na zostávajúce obdobie s cieľom zvýšiť jeho efektívnosť a účinnosť, ako aj jeho prispôsobovanie sa potrebám trhu v rámci existujúceho právneho základu, pričom sa zohľadnia odporúčania hodnotiteľa. Ďalšie úpravy sa pripravujú a vykonajú sa v druhej polovici vykonávania programu. Budú predmetom budúceho oznámenia o pokračovaní programu. Komisia okrem toho začlení dlhodobejšie strategické odporúčania hodnotiteľa do prípravy budúceho programu, ktorý sa má začať v roku 2013. V rámci štúdie vplyvu, ktorá sa uskutoční počas prípravy programu, sa preskúmajú smery činnosti. [1] Ú. v. EÚ L 327, 24.11.2006. [2] Plné znenie hodnotiacej správy je k dispozícii na tejto adrese:http://ec.europa.eu/dgs/education_culture/evalreports/index_en.htm#cultureHeader. [3] Rámcová zmluva INFSO/SMART 2007/0035 Séria 1. [4] Veľmi malé podniky. [5] Cieľom podpory „i2i audiovisual“ je uľahčiť prístup k bankovým a kreditným finančným nástrojom. [6] Rozhodnutie 1999/784/ES z 22. novembra 1999, Ú. v. ES L 307 z 2.12.1999. Rozhodnutie 2239/2004/ES zo 17. novembra 2004, Ú. v. EÚ L 390 z 31.12.2004.